
EXPUNERE DE MOTIVE PRIVIND OPORTUNITATEA PROIECTULUI DE HOTĂRÂRE privind aprobarea participării, în calitate de partener, a Municipiului Timişoara la proiectul nr. 612749-CITIZ-1-2019-1-LV-CITIZ-NT, intitulat “European Towns Fostering Intercultural Dialogue and Combating Discrimination of Migrants and Minorities”/„Oraşe europene care promovează dialogul intercultural şi lupta împotriva discriminării migranţilor şi minorităţilor”, proiect aprobat de Agenţia Executivă pentru Educaţie, Audiovizual şi Cultură (EACEA) din Bruxelles în cadrul programului „Europa pentru cetăţeni” 2014-2020, Reţele de oraşe şi a contribuţiei Municipiului Timişoara în acest proiect


1. Descrierea situaţiei actuale

Municipiul Timişoara va fi în anul 2021 Capitală Europeană a Culturii şi conform dosarului cu care a câştigat competiţia naţională, a Strategiei Culturale a Municipiului Timişoara 2014-2024, a Strategiei de Tineret şi a altor documente programatice, şi-a asumat promovarea dialogului intercultural şi combaterea discriminării. De asemenea, la nivelul municipiului există un Consiliu Consultativ al Minorităţilor Naţionale, care funcţionează pe baza dialogului structurat în ceea ce priveşte elaborarea şi monitorizarea aplicării politicilor publice în domeniul minorităţilor naţionale. Astfel, ca urmare a interesului de principiu manifestat de către administraţia locală timişoreană faţă de proiectul intitulat „European Towns Fostering Intercultural Dialogue and Combating Discrimination of Migrants and Minorities”/„Orașe europene care promovează dialogul intercultural și lupta impotriva discriminării migranților și minorităților”, am fost informaţi cu privire la aprobarea de către Agenția Executivă pentru Educație, Audiovizual şi Cultură (EACEA) din Bruxelles, a proiectului nr. 612749-CITIZ-1-2019-1-LV-CITIZ-NT. Ţările implicate, respectiv partenerii în proiect sunt: Letonia-Carnicava Municipality – coordonator / lider de proiect, Spania-Iniesta Municipality, Albania -Albanian Association of Municipalities, Olanda 	International Labour Association Macedonia-Macedonian Network of Local Action Groups, Mogila Municipality, România- Timişoara (Capitală Europeană a Culturii în anul 2021), Polonia-Aleksandrów Łódzki, Serbia- Novi Sad 2021 (Capitală Europeană a Culturii în anul 2021), Croaţia-Rijeka 2020 (Capitală Europeană a Culturii în anul 2020). Italia-Municipality of Polpenazze del Garda, Bulgaria- Rhodopes Center for Community Development, Marea Britanie	Downpatrick Twinning Partnership, Lituania	-Regional Development Agency (Capitală Europeană a Culturii în anul 2022), Grecia- ARSIS - Assosiation for the Social Support for Youth (tbc). Menţionăm că în acest proiect mai sunt, pe lângă Timişoara încă 4 oraşe foste şi viitoare Capitale Europene ale Culturii, inclusiv Novi-Sad, care va fi împreună cu Timişoara Capitală Europeană a Culturii în 2021. 


2. Schimbări preconizate şi rezultate aşteptate

Proiectul „European Towns Fostering Intercultural Dialogue and Combating Discrimination of Migrants and Minorities”/„Oraşe europene care promovează dialogul intercultural şi lupta impotriva discriminării migranţilor şi minorităților” se înscrie în obiectivele programului Capitală Europeană a Culturii conceput "cu scopul de a apropia popoarele Europei" şi de a celebra contribuţia oraşelor la dezvoltarea culturii. Popularitatea programului, influenţa culturală, socială şi economică tot mai sporite în ultimii ani, precum şi impactul promovării multi-culturalităţii asupra comunităţilor şi regiunilor determină şi nevoia unei mai extinse colaborări între oraşele care au deţinut titlul, cele care urmează să îl deţină şi cele care aspiră la el. 
În acest context, Municipiul Timişoara, ca partener în proiect, are de câştigat prin împărtăşirea din experienţa şi bunele practici care vor fi analizate în cadrul reuniunilor internaţionale preconizate. De asemenea, ca oraş european definit prin dialogul intercultural, Timişoara a fost şi este un oraş în care multi-culturalitatea şi toleranţa etnică şi religioasă sunt componente definitorii, fapt pentru care poate contribui cu experienţa sa la dialogul trans-european care se va realiza în cadrul proiectului. În consecinţă, proiectul reprezintă o oportunitate pentru Timişoara de a implica activ membri comunităţii în valorificarea viitoare a titlului de Capitală Europeană a Culturii(CEC) prin prisma dialogului şi a combaterii discriminării. 
Totodată, proiectul oferă Timişoarei oportunitatea de a mobiliza cetăţeni care să ia parte activă la dezbaterea problemelor la nivel european, în oraşele şi ţările partenere în proiect şi în găsirea de soluţii pentru a promova valorile fundamentale universal valabile. Proiectul se orientează spre punerea în valoare a potenţialului programului CEC de a contribui la consolidarera specificului multicultural şi diversificarea modalităţilor de integrare şi cooperare a minorităţilor etnice şi a migranţilor, folosind mobilizarea de resurse din cadrul CEC şi permanentizarea unor acţiuni, prin includerea în programele locale şi regionale multi-anuale de finanţare, în strategii, programe şi planuri de acţiune pentru oraşele şi regiunile participante în proiect, pentru pentru factorii de decizie de la nivel naţional şi european. În cadrul proiectului, partenerii vor analiza şi împărtăşi modalităţi de abordare şi exemple de bună practică în combaterea discriminării şi stimularea dialogului inter- cultural. Astfel, proiectul îşi propune:
1)să realizeze o analiză a experienţei fostelor gazde ale CEC, a nevoilor şi obiectivelor viitoarelor Capitale Europene ale Culturii, în cadrul seminariilor care urmează a fi organizate de către partenerii în proiect 
2) să transpună în exemple de bune practici aceste experienţe spre a fi utilizate în noile iniţiative de promovare a coperării şi combatere a discriminării, prin implicarea diverşilor actori interesaţi (instituţii publice, actori responsabili de proiectele CEC; organizaţiile non- guvernamentale, alte sectoare din sfera educaţională, de tineret, social etc.).
3) să elaboreze planuri de acţiune locale.
4) să implementeze şi să monitorizeze planurile de acţiune locale
5) să transmită recomandări către programul CEC privind modalitatea de a-şi spori impactul pozitiv asupra promovării dialogului şi cooperării, precum şi pentru combaterea discriminării. 
6) să disemineze exemplele de bune practici identificate.






3. Alte informaţii
Proiectul va fi implementat în intervalul de timp septembrie 2019 – septembrie 2021. Suma maximă finanţată este în cuantum de 148.680 euro, prin Agenţia Executivă pentru Educaţie, Audiovizual şi Cultură (EACEA) din Bruxelles în cadrul programului “Europa pentru cetăţeni”, Reţele de oraşe. Coordonatorul a solicitat semnarea unui Memorandum de colaborare. Textul comunicat se regăseşte în anexa prezentei. 


4. Concluzii
Având în vedere expunerea de motive de mai sus, considerăm necesară şi oportună aprobarea participării Municipiului Timişoara, în calitate de partener, în cadrul proiectului nr. 612749-CITIZ-1-2019-1-LV-CITIZ-NT, intitulat „European Towns Fostering Intercultural Dialogue and Combating Discrimination of Migrants and Minorities”/„Oraşe europene care promovează dialogul intercultural şi lupta împotriva discriminării migranţilor şi minorităţilor”, proiect aprobat de Agenţia Executivă pentru Educaţie, Audiovizual şi Cultură (EACEA) din Bruxelles în cadrul programului „Europa pentru cetăţeni” 2014-2020 şi a contribuţiei financiare aferente. 

